બીજી જુલાઈની ચોથી વન-ડેમાં પહેલાં રહાણે (૯૧ બૉલમાં ૬૦ રન) અને પછી ધોની (૧૧૪ બૉલમાં ૫૪ રન) ખૂબ જ ધીમું રમ્યા હતા. ભારતીય ટીમ ૪૯.૪ ઓવરમાં ૧૭૮ રન બનાવીને ઑલઆઉટ થઈ જતાં ૧૯૦ રનનો લક્ષ્યાંક ૧૧ રન માટે ચૂકી ગઈ હતી. ધોનીની આ ઇનિંગ્સ જોતાં તે હવે તે મેચ ફિનિશર નથી રહ્યો એવી વાતોએ જોર પકડ્યું છે. ધોનીની કરિયરનો અંત પણ હવે નજીક છે એવી ચર્ચા પણ ભારતીય ક્રિકેટમાં થવા લાગી છે. ચોથી વન ડેમાં કેરેબિયન કૅપ્ટન જેસન હોલ્ડરે પાંચ વિકેટ લઈને મૅન ઑફ ધ મૅચનો પુરસ્કાર મેળવ્યો હતો. આજની મેચ પણ રોમાંચક બનશે તેવી ક્રિકેટ ચાહકો આશા રાખી રહ્યા છે.